Bjarne Laustsen (S), 2001-12-12:
Inden jeg skal kommentere de enkelte ordføreres indlæg, vil jeg gerne lige ridse situationen op fra S og R, som har stillet det her forslag sammen, og måske også lige sige, hvad der er Socialdemokratiets politik.
Det forslag, vi behandler her i dag, er jo en fastholdelse af den børnevenlige politik, som Socialdemokratiet har ført.
I 1994 lavede vi den nuværende børnepasningsorlov.
Det var et af de store børnepolitiske fremskridt i nyere tid, og nu er tiden så kommet til, at vi skal forbedre den samlede orlov.
Men det skal jo ikke ske ved - som annonceret af regeringen - at man vil fjerne muligheden for at tage børnepasningsorloven. Derfor vil Socialdemokratiet fortsætte med at skabe forbedringer for børnene og deres familier, ganske som det er sket inden for de sidste 8 år.
Og det er jo baggrunden for alle de fire forslag fra Socialdemokratiet og Det Radikale Venstre, som vi behandler parallelt med Kristeligt Folkepartis forsalg om 1 års barselorlov.
Vi følger dermed op på den tidligere regerings udspil: bedre barsel, mere tid og flere valgmuligheder, som vil give familierne bedre mulighed for at få familie og arbejde til at gå op i en højere enhed.
Vi har jo også noteret os, at der synes at være en interesse for, også i det her nyvalgte Folketing, at forbedre vilkårene for børnefamilierne.
Derfor lægger vi stor vægt på at videreføre børnepasningsorloven, og den skal bestå som en mulighed for børnefamilierne også ud over barnets første fødselsdag.
Med den gældende forældreorlov har forældrene ret til at gå et halvt år på orlov, mens barnet er i alderen 1-9 år, også selv om den samlede barsel- og forældreorlov er opbrugt i barnets første år.
Det er denne mulighed, som regeringen vil afskaffe for at finansiere en længere barselorlov.
Det er for Socialdemokratiet afgørende, at enhver forhandling om bedre barselorlov skal tage udgangspunkt i, at andre orlovsordninger ikke forringes eller afskaffes.
Der er ganske vage formuleringer på dette punkt i
regeringsgrundlaget
Det er navnlig en anstødssten, at forældrene mister retten til at bruge barselorloven, hvis deres arbejdsgiver nægter at give dem orlov.
Det kan ske, hvis der ikke bliver sikret en ret til at overføre 8-13 ugers barselorlov i en orlovsperiode inden barnets fyldte 9. år.
Lad mig hertil føje, at der for Socialdemokratiet ikke hersker tvivl om, at vi kun kan realisere en længere barselorlov, hvis alle landets kommuner ville yde en pasningsgaranti.
Efter vor opfattelse skal alle børnefamilier have reel mulighed for selv at vælge, hvornår man ønsker at genoptage arbejdet.
Derfor skal også de sidste kommuner med i pasningsgarantien, så barnet kan få pasning fra 6-års-alderen.
Der er foreløbig 237 kommuner, som kan tilbyde en sådan pasning.
Og vi ønsker nu også, at de sidste 38 kommuner kommer med.
Debatten om børne- og familiepolitikken drejer sig først og fremmest om at give børnene og forældrene mulighed for at få mere tid til hinanden under hele barnets opvækst, og vores mål er ikke et system, som alene tvinger mor og far til at være hjemme hos deres børn i et vis antal måneder eller år efter fødslen.
Vores mål er nu som før at give den enkelte familie bedre muligheder for selv at vælge en løsning, der passer netop til deres familie og at lette vilkårene for familierne i pressede situationer.
Hvad angår finansieringen vil vi pege på den model, som allerede blev introduceret af daværende finansminister, fru Pia Gjellerup, det såkaldte barselbidrag, hvor man så at sige sparer op til sin egen barselorlov.
Vi lægger hermed op til en bred debat om den barselorlov og den samlede pakke af forbedringer, som vi behandler her i dag.
Jeg går ud fra, at regeringen nu er bekendt med det store, brede flertal, som i dag har tilkendegivet, at det gerne vil have en forbedring af børnefamiliernes vilkår
, men det skal ikke ske ved, at vi skærer ned på den børnepasningsorlov, som vi kender.
Det ses jo klart af de tilsagn, vi har fået, at regeringen i dag har lidt sit første nederlag.
Som jeg hurtigt kan tælle det op, er der 106 folketingsmedlemmer, der siger, at børnepasningsorloven skal bevares.
Der er 73, det er V og K, som stritter imod og siger, at det vil de ikke være med til.
Jeg vil også gerne her takke de ordførere, der har været oppe og sige pæne ting om forslaget, om end man også har haft bemærkninger om, at man ønsker en forbedring af den børnepasningsorlov, som vi kender.
Højere satser, flere muligheder og omsorgsdage er nogle af de ting, der har været nævnt, kombineret med de andre ting, som vi har haft til forhandling her i dag.
På den baggrund synes jeg, vi står utrolig stærkt med hensyn til at give børnefamilierne nye muligheder i fremtiden.
Afslutningsvis skal jeg sige, at jeg synes, det er lidt underligt, at V og K ikke kan stemme for det forslag her, når hr. Jens Vibjerg under diskussionen tidligere i dag - nølende måske - har sagt: Jamen ok., det laver vi også i vores forslag, så der bliver mulighed for at overflytte den periode.
Derfor skal jeg her til slut takke de ordførere, som har bidraget til regeringens første nederlag.
Det bliver sikkert ikke det sidste, men vi glæder os over, at børnefamilierne på den konto får bedre vilkår.